16 vas ná Kardashian-rooftogKim Kardashian (Foto: ANA) Altesaam 16 mense is Maandag in hegtenis geneem in verband met die rooftog waarin die Amerikaanse televisiepersoonlikheid Kim Kardashian West in Oktober verlede jaar in haar hotelkamer in Parys, Frankryk, aangehou en beroof is van meer as $10 miljoen (bykans R138 miljoen) se juweliersware. Kardashian het in Oktober verlede jaar die Franse hoofstad vir die Parys-modeweek besoek toe die voorval plaasgevind het. Haar driejarige dogter, North, en tien maande oue seun, Saint, was nie saam met haar in die hotelkamer nie. Haar man, die sanger Kanye West, het sy konsert by die Meadows Music and Arts Festival in New York onmiddellik stopgesit ná die nuus aan hom bekendgemaak is en hom na sy vrou gehaas. Kardashian het haar intussen bykans heeltemal van sosiale media onttrek terwyl ŉ polisie-ondersoek voortgesit word. Die Franse polisie het Maandag gesê 16 mense is omstreeks 06:00 (internasionale tyd) in hegtenis geneem. Die verdagtes was in drie afsonderlike gebiede. Volgens Franse media kon die polisie daarin slaag om verdagtes vas te trek danksy DNS wat op die toneel gevind is. Die verdagtes sal vir 96 uur in aanhouding wees voor die polisie hulle aankla of moet vrylaat. Kardashian het vroeër vandeesmaand vir die eerste keer in die gesin se werklikheidsreeks, Keeping up with the Kardashians, haar stilte oor die rooftog verbreek. “Ek het gedink ek gaan doodgaan. Ek het gedink hulle gaan my skiet en daar is geen manier om hier uit te kom nie,” het sy gesê.